[{"text_idx": "#000002", "text": "Bainuetxe haren, alegia, 20ko hamarkadan fox-trotak, charlestonak eta tangoak dantzatzen ziren haren hanka puntetara ere ez zen iristen 60ko hamarkada bukaerakoa eta zer esanik ez 70ekoa. Fulgencio Batista Kuban eta Salazar Portugalen erori zirenean, gure bainuetxea ere zaurituta geratu zen. Eta Franco xaharra hil zenean, berriz, gure establezimendua ere hil zorian geratu zen. Estremauntzioa edo azken igurtzia 1983ko uholdeek eman zioten."}, {"text_idx": "#000004", "text": "Modregorekin nik ez nuen asko tratatu baina orain pentsatzen jarrita ezagun asko eta oso interesgarriak (eta aurrerakoiak) eduki behar zituen Donostia aldean. Esan nuen, aurreko batean, Rafael Modregok bainuetxeko Alamedan Ostalaritza Eskola bat egitea proposatu zuela, Irizar sukaldaria ezagutzen zuelako. Eta establezimenduari halako kutsu moderno, modako edo aurrerakoi bat eman nahi izan zion. Garai hartan \u201380ko hamarkada bukaeraz ari naiz\u2013 modako artistek-eta, nolabaiteko zera dekadente erakargarri bat ikusten zioten Zestoako bainuetxeari, eta Modregoren kontaktuei esker, musikari, zinegile, sukaldari, kantari, kirolari... denetik ibiltzen zen bertan."}, {"text_idx": "#000007", "text": "Eta bukatzeko, arreta berezia eskaini nahi nioke beste emanaldi berezi bati: 1989ko udan aurre-estreinatu zen \u201cA media luz... con Fama\u201d. Garaiko egitarauek zioten bezala, \u201cPreestreno en el balneario de Cestona, y posteriormente en el teatro Alca\u0301zar de Madrid. Final de la gira en el teatro Pri\u0301ncipe de San Sebastia\u0301n.\u201d Ez da bromatako kontua. Tangoa ardatz hartuta, musika eta antzerki ikuskizun bat zen \u201cA media luz... con Fama\u201d. Kantuan Fernando Telletxea aritzen zen, \u201cFama\u201d izenez ezagunagoa. Lehendabizi, hainbat tango triste abesten zituen Famak, emakume ahotsarekin. Ondoren, Gardel kantari mitikoaren bizitza kontatzen zuen eta bere tangorik ezagunenak kantatu, oraingoan gizonezko ahotsarekin. Bukatzeko, beste hainbat tango abesten zituen emakume eta gizonezko ahotsak tartekatuz."}]